Drucker, Tomáš, minister zdravotníctva SR (2016-10-19):
Ďakujem pekne. Vážený pán predseda, vážené panie poslankyne, poslanci, ja by som len krátko zareagoval síce na pána poslanca Mihála, keď tu nie je, a potom krátko možno poznámku k tomu, čo pani poslankyňa Grausová hovorila. Ja rozumiem tej pripomienke týkajúcej sa zrušenia stropov pre platenie zdravotných odvodov do zdravotného poistenia. Dokonca aj súhlasím s tým, že ide o pomerne zásadnú zmenu v systéme, a dovolím si k tomu povedať pár poznámok alebo komentárov. Opatrením nedochádza ku kriveniu systému zdravotného zabezpečenia. Práve naopak, je to jedna z požiadaviek aj Svetovej zdravotníckej organizácie, aby systémy zdravotného zabezpečenia neboli, nemali výnimky a boli, mali istú mieru spravodlivosti a vyváženosti. Je pravda, že to postihuje zhruba 15-tisíc ľudí nadpriemerne zarábajúcich a niekto by mohol povedať, že takýmto spôsobom sa trestajú úspešní ľudia. Na druhej strane nejde o progresívne zvyšovanie zaťaženia, ale v podstate sa dorovnáva ako keby ten, to, čo už istým spôsobom tu odznelo v druhej poznámke, sú tu aj ľudia, ktorí neplatia alebo majú znížené poistné práve cez odvodovú odpočítateľnú položku. A hľadáme, samozrejme, nejaký princíp spravodlivosti v oblasti solidarity, pretože takáto zásluhovosť v princípe verejného zdravotného poistenia tu nie je. Niekto platí celý život a nepotrebuje možno hradiť drahé náklady, niekto platí absolútne z minima a, naopak, čerpá náklady. O tom je princíp solidarity a o tom možno je aj, by som povedal, to spolupodieľanie sa. Samozrejme, že otázka času ako dlho. Ja som aj, a padlo to tu veľmi otvorene, že síce som to oznámil ja, ale v skutočnosti nijak inak sa to nedá realizovať, ak to má byť od 1. januára, len pozmeňovacím návrhom. Ale aj práve preto, aby tu bola istá diskusia, aby tu bola istá včasná informovanosť, tak som sa rozhodol, že navrhnem takúto vec, odkomunikujem ju. Nič to nemení, samozrejme, na tej pripomienke, ktorú považujem, samozrejme, za absolútne legitímnu, že by si to žiadalo, aby takáto vec išla v klasickom legislatívnom procese. Ale znovu zdôrazňujem, dotýka sa to 15-tisíc ľudí. Ten dopad nie je významný až tak. Bude sa počítať zhruba zo 4 350 euro. Po novom treba povedať, že sa zníži aj daňový základ, to znamená, že nebude to priamo 14 %, ale bude to efektívne zhruba 11 %, pretože o to sa bude platiť menej dane. Samozrejme, že sú to peniaze. Ešte čo je potrebné možno povedať, viete, tak či je to otázka daní, odvodov, každý sa bude pýtať a každý subjekt, či je to fyzická osoba, alebo právnická osoba, čo za to dostávam. To je tá najlegitímnejšie otázka, či kvalita služieb. Lebo môžme sa baviť, či odvody 14 % je veľa alebo málo v porovnaní s inými, či by to malo byť menej v porovnaní s tým, čo za to dostávame. Aj preto som povedal, že máme tu okrem verejného dlhu, ktorý poznáte aj v oblasti zadlžovania sa nemocníc, je tu aj veľký skrytý dlh v stave a v infraštruktúre, ktoré tu máme, ktoré sa nedá zo dňa na deň vyriešiť a hľadáme, samozrejme, aj prostriedky, zdroje, aby sme skvalitňovali. Nie je to pre mňa tak isto vybudovanie detenčného ústavu. Nemôžme povedať, že 80 ľudí, pre ktorých je určený tento detenčný ústav, by mali hradiť jeho príbuzní. O tom je ten princíp tej verejnej služby a zodpovednosti, že musíme takéto veci zafinancovať. Čo sa, toľko by som povedal k mojej pripomienke, ale vnímam ju skutočne ako legitímnu, ale napriek tomu sa uchádzam o porozumenie. Ak chceme niečo urobiť a potrebujeme investovať, potrebujeme na to krytie. Či to pôjde z daní, alebo to pôjde z odvodov, je to v zásade vždy len zaťaženie tých, ktorí to platia. Preto sme, navrhujeme alebo hovoríme o navrhovaní, o dorovnaní spravodlivosti, to znamená, že zrušenia tých stropov pre tých, ktorý platia menej. Inak to bude musieť ísť z daní a tým pádom, samozrejme, budú to platiť všetci. Je to o miere pohľadu na to, kde ta miera spravodlivosti v solidarite je. Čo sa týka samotnej odvodovej odpočítateľnej položky, ktorú navrhuje pán poslanec Mihál, že sa nereflektuje na jej výšku z titulu navýšenia aj minimálnej mzdy. Je pravda, že sa tak nedeje momentálne, ale chcem aj upriamiť pozornosť na to, že v podstate beží druhý rok. Prvé zúčtovanie bolo v tomto roku. Celkový dopad odvodovej odpočítateľnej položky je 209 miliónov euro. Je viac, ako sa predpokladalo, zhruba o nejakých 50 miliónov euro. Takisto si myslím, že by bolo fér trošku nechať istú lepšiu ekonomickú kvantifikáciu, sociálnu kvantifikáciu, či táto odpočítateľná položka, čo prináša z hľadiska verejných zdrojov, pretože 209 miliónov je významný verejný výpadok, ktorý sa zasa musí len niekde dobehnúť, pretože výdavky na zdravotníctvo, žiaľ, rastú – alebo našťastie, podľa toho, z ktorého pohľadu – viac, ako rastie inflácia. A ak budeme zvyšovať odvodovú odpočítateľnú položku, musíme, samozrejme, hľadať niekde priestor, ako tie peniaze do zdravotníctva dostaneme za tento výpadok. Čo sa týka poznámky alebo toho návrhu pani poslankyne Grausovej. Ja jej rozumiem, toto je taká dlhodobejšia téma. Neodkladná zdravotná starostlivosť je v zákone 576 presne popísaná na, samozrejme, na odvrátenie alebo na záchranu života, odvrátenie vzniku ťažkých chorôb a tak ďalej a tak ďalej. A je ťažké pre niektorých lekárov presne identifikovať, či sa jedná o neodkladnú, alebo nie neodkladnú zdravotnú starostlivosť. V tomto prípade asi je tá váha viac ako keby na strane zdravotných poisťovní alebo verejných peňazí, kde sa viacej núti lekár ako keby držať si tú zodpovednosť a možno niekedy mať vyššie náklady spojené s tým, aby niekedy urobil ten úkon a potom ďalej buď nepokračoval a povedal, že to nie je potrebné. Minimálne ten manažment s takýmto pacientom ho zaťažuje. Ale opäť je tu nejaký účel a zmysel toho, aby sa nám nezačalo zneužívať, že niekto nebude platiť zdravotné poistenie a bude vedieť, pretože ak nebudeme mať vymožiteľnosť; a ja vám rozumiem a máte; tak poďme hľadať možno ďalej nejaké riešenia. Treba povedať, že to, čo sme my teraz v návrhu zákona ešte upravili, sa týka dlžníkov, kde sme možno okrem toho, že sme zvýšili ako keby tú úroveň považovania dlžníka z 10 eur na 100, to znamená, ako keby sme tiež trošku zjemnili, kedy sa nazerá na dlžníka kvôli 14 euro. Už sa nebude nazerať na dlžníka, čo evidentne znamená, že aj pre konkrétnych ambulantných lekárov nebudú istým spôsobom penalizovaní za to, že vyšetrujú. To znamená, už hľadáme tú toleranciu takú, ale tých prípadov tým pádom klesá počet, kedy sa to nebude považovať. A tak isto sme reagovali na niektoré úplne praktické veci a tie sa týkali povedzme dlžníkov, ktorí sa stali z objektívnych príčin, napríklad v konkurze, reštrukturalizácii, kedy majú povolené iba splátky dané súdnym exekútorom alebo majú súdom nariadenú ochrannú liečbu. To znamená, že praxi v podstate nevymizli ako keby zo zoznamu doteraz dlžníkov, ale nemohli napríklad platiť alebo nemohli v tej výške. Opäť znižujeme počet tých, na ktorých sa takto prihliada. Istým spôsobom reflektujeme aj možno na tie problémy, ktoré by ste mali. Ďakujem pekne.